**Vysvetlenie k nominácii Slovenska pre ME v Poreči :**

Posledné roky býva takmer pravidelnosťou, že po zverejnení nominácie na ME dochádza ku veľa nejasnostiam či pocitom krivdy a tak podobne. V prvom rade chcem zdôrazniť, že slovenský rebríček má pri určovaní nominácie veľkú váhu, nie však absolútnu. Pri tvorbe reprezentácie vstupujú do hry aj mnohé iné faktory, ktoré nakoniec rozhodnú o tom, kto na ME pocestuje a kto nie. Okrem konečnej tabuľky berieme v úvahu aj napríklad okolnosti kvôli ktorým sa špičkoví slovenskí hráči neocitnú v prvej päťke poradia. Je to niekedy zapríčinené pracovným vyťažením, dlhodobým pobytom v zahraničí chorobou a tak podobne. Preto je možno niekto nahnevaný, ak sa občas neocitne na súpiske aj napriek tomu, že podľa rebríčka by tam mohol byť.

Z minulosti poznáme aj prípady, keď sme dokonca nominovali hráča druhej ligy ( v tom čase bola súťaž rozdelená na dve úrovne ) . Jednalo sa o Ota ZMELÍKA, ktorý hral výborne v druhej lige. Ešte ani nebol hráčom prvej ligy a už bol nominovaný na ME. A urobili sme dobre. Stal sa z neho jeden z najúspešnejších hráčov Slovenska. Takisto tento rok je tento hráč síce iba v roli náhradníka, v tabuľke sa umiestnil až za Martinom ŠEVCOVOM, no napriek tomu v prípade potreby oslovíme najprv Ota, lebo má omnoho viac skúseností ako Martin.

V prípade nominácie žien sme ako piatu hráčku určili Dominiku Kopkášovú aj napriek tomu, že sa v rebríčku nenachádza ani v prvej desiatke. Všetci však poznáme jej kvality a preto budú musieť iné dievčatá ešte počkať. Verím, že Dominika ako dvojnásobná majsterka Európy sa na turnaj pripraví dôkladne a bude patriť medzi opory.

Čo sa týka juniorov, minulý rok boli nominovaní dvaja juniori. Tento rok máme trochu viac peňazí pre mládež a preto sme sa rozhodli nominovať až troch juniorov. Pôvodne som na stránke ako náhradníka uviedol Lukáša LIPIANSKEHO , čo bola chyba. Náhradníkom je pre prípad neúčasti niekoho z prvej trojky Mário BELLUŠ. Za túto chybu sa ospravedlňujem. Lukáš Lipiansky sa turnaja zúčastní ako člen svojho klubu a možno nám vypomôže iba v prípade, že sa rozhodneme prihlásiť juniorov do súťaže družstiev. V žiadnom prípade však nebude členom výpravy. Ešte raz sa za túto chybu ospravedlňujem hlavne Máriovi Bellušovi, ktorý takto mohol mať oprávnene pocit krivdy. Tento preklep som už na stránke opravil.

**Na záver už len vysvetlím pozíciu NÁHRADNÍKA. Náhradník nie je súčasťou výpravy !!! Náhradníka oslovíme iba v prípade, že niekto z nominovaných sa turnaja nebude môcť zúčastniť !!!**

Toľko ku vysvetleniu k jednotlivým menám nominácie. Verím že všetci nominovaní sa na turnaj dobre pripravia a podarí sa nám nadviazať na skvelé výsledky z minulého roka.

S pozdravom

K . Kirchner